Kretingalė

**Kretingalė** – miestelis Klaipėdos rajono savivaldybėje, šalia kelio , 7 km į pietvakarius nuo Kretingos, prie Dangės (Akmenos) upės. Seniūnijos ir seniūnaitijos centras. Yra Kretingalės evangelikų liuteronų bažnyčia (paveldo objektas, pastatyta 1741 m.). Bažnyčia dabar naudojama ir vietos katalikų parapijos reikmėms, taip pat vyksta muzikos renginiai. Yra kapinės, veikia Kretingalės pagrindinė mokykla, biblioteka, paštas (LT-96044), mėsos perdirbimo įmonė. Vakariniu pakraščiu eina geležinkelis Vilnius–Klaipėda, yra Kretingalės geležinkelio stotis.

## Etimologija

Vietovardis su deminutyvine priesaga *-al-* padarytas iš kito oikonimo *Kretingà*. Spėjama, kad šis vietovardis galįs būti kuršiškas (iš šaknies *kret-* ‚kretėti, liūlėti‘). Vokiškai nuo XVII a. gyvenvietė minima kaip „Mažoji Kretinga“ (*Klein Crottingen*) arba „Vokiečių Kretinga“ (*Deutsch Krottingen*, skiriant nuo LDK, vėliau Rusijoje buvusios Kretingos). Lietuviškai ji dar buvo žinoma kaip ***Naujoji Kretinga***.

## Istorija

Kretingalė (Kretinga) minimas nuo 1253 m. XVII a. įkurta evangelikų liuteronų parapija. 1652 m. pastatyta koplyčia, 1741 m. – bažnyčia (sovietinės okupacijos metais naudota kaip sandėlis, tikintiesiems grąžinta ir imta tvarkyti 1988–1989 m.). 1854 m. Mažosios Lietuvos spaudos veikėjas kunigas Johanas Ferdinandas Kelkis (1801–1877 m.) Kretingalėje įsteigė parengiamuosius kursus į mokytojų seminariją. XIX a. pabaigoje Kretingalėje buvo prekiaujama lietuviškomis knygomis. 1892 m. nutiesta Klaipėdos–Tilžės geležinkelio atkarpa – Klaipėdos–Bajorų geležinkelis, tada pastatyta Kretingalės geležinkelio stotis. XIX a. pabaigoje Kretingalė – bajorkaimis ir bažnytkaimis Klaipėdos apskrityje, veikė pašto agentūra.

Apie 1912 m. įkurtas draugijos „Jaunimas“ skyrius. XX a. 3–4 dešimtmetyje veikė paštas, pieninė, „Sandoros“ draugijos skyrius. 1936 m. įkurta Kretingalės pradinė mokykla (nuo 1950 m. septynmetė, aštuonmetė, devynmetė, nuo 1995 m. pagrindinė mokykla). 1948 m. atidarytas vaikų lopšelis–darželis, kultūros namai, biblioteka. Sovietmečiu buvo tarybinio ūkio centrinė gyvenvietė.

2014 m. sausio 13 d. Lietuvos Respublikos Prezidentė dekretu Nr. 1K-1697 patvirtino Kretingalės herbą.

|}

## Gyventojai

### Žymūs žmonės
;Gimė
* Friedrich Kraus (1826–1894), dailininkas
* Bernhardas Šlikas (1841–1909), dvarininkas, Reichstago deputatas
* Charlotte Susa (1898–1976), vokiečių dainininkė ir kinoaktorė, filmavosi 1926–1941 m.
;Gyveno
* 1851–1867 m. – Johanas Ferdinandas Kelkis, Mažosios Lietuvos pedagogas, poetas, spaudos ir raštijos darbuotojas, vienas iš lietuvių periodinės spaudos pradininkų

## Turizmas, gamtos ir kultūros paveldas

Populiarus turizmas baidarėmis vaizdinga Dangės upe. Istorijos paminklai – Kretingalės karių kapinės ir Kretingalės tiltas per Dangę kelyje į Smilgynus. Dangės slėnyje išliko Kretingalės pilkapynas. 2 km į šiaurės rytus nuo Kretingalės yra spėjama istorinės Kretingos pilies vieta – Valėnų ir Ėgliškių (Andulių) piliakalnis. Į vakarus nuo Kretingalės yra Pajūrio regioninis parkas ir Karklės talasologinis draustinis, rudakaklių narų (*Gavia stellata*), sibirinių gagų (*Polysticta stelleri*), klykuolių (*Bucephala clangula*), didžiųjų dančiasnapių (*Mergus merganser*) ir mažųjų kirų (*Larus minutus*) žiemojimo ir migracinių sankaupų vieta.

## Šaltiniai

## Nuorodos
* 
* Kretingalės žemėlapiai